ভারতের ইন্ডিয়ান এক্সপ্রেস পত্রিকার বরাত দিয়ে দৈনিক ইনকিলাব প্রকাশিত প্রতিবেদনে বলা হয়েছে : ভারতের হরিয়ানা রাজ্যের গুরু গাঁওয়ে একটি খালি জায়গায় প্রকাশ্যে জুমার নামাজ আদায়ে বাধা দেওয়ায় আবারও বিষয়টি উঠে এসেছে। মুসলিম কমিউনিটির প্রতিনিধিরা জানিয়েছে, নির্দিষ্ট স্থানে নামাজে বাধা দেবার পর তারা একটি আলাদা জায়গা ভাড়া করেছিলেন, কিন্তু সেখানেও তাদের নামাজ পড়তে দেয়া হয়নি। নেহরু যুব সংস্থা কল্যাণ সোসাইটি চ্যারিটেবল সোসাইটির স্থানীয় প্রধান ওয়াজিদ খান বলেছেন, ফৌজদারী মেট্রো স্টেশনের কাছে জুমার নামাজ আদায়ের জন্য আমাদের জায়গা দেয়া হয়। সেখানে আপত্তি উঠায় আমরা হারিয়ানা নগর উন্নয়ন কর্তৃপক্ষের মালিকানাধীন আরেকটি পার্কে নামাজ পড়তে যাই, কিন্তু স্থানীয় বাসিন্দারা আপত্তি জানায়। তিনি বলেন, শেষ পর্যন্ত আমরা নানুপুর গ্রামে একটি জায়গা ভাড়া নিতে সক্ষম হই। কিন্তু এ সপ্তাহে তারা জানিয়েছে, আমরা এখানেও আর নামাজ পড়তে পারবো না।